讒龍
作者：韋驤
朝代：宋

paragraphs: 退之昔日讒風伯，今日吾友讒應龍。
應龍聞之兩耳卓，急卷海水飛長空。
陰雲曀曀爲後先，變化赫日成昏曚。
田間槁穗有生意，虢子屬纊盧醫逢。
望霓萬口動一喜，往往備賽求豜豵。
頃之氣象復舒霽，飄灑尚不遭溟濛。
龍乎奚爾不努力，遽若有禀還收蹤。
天豈虐斯民，不欲爲年豐。
林林未必皆咎戾，必有任責當其凶。
蘄君勿龍讒，讒龍非無從。
旱乾水溢各有召，應答不謬如洪鐘。
昭昭之鑒明且威，詎敢曠久而忘功。
一欲竊弄權，霶霈私羣農。
震怒起旋踵，葅醢灾誰躬。
慎無凝土像夭矯，晝夜狂舞青衣童。
精誠修警感畢聽，朝暮膏澤盈寰中。